በዚሁ መሰረት በውጭ ያስቀመጡትን ገንዘብ ባለማሳወቅና ግብር ባለመክፈል በአቃቤ ህግ ተከሰው ጉዳያቸው በፍርድ ቤት ተጣርቶ የተቀጡ ጀርመናውያን ባለሃብቶች ጥቂት አይደሉም ። ከመካከላቸው በመልካም ስነ ምግባራቸውና በበጎ አድራጎታቸው የሚመሰገኑ በልዩ ልዩ መስክ ለአገራቸው ከፍተኛ አገልግሎት የሰጡም ይገኙበታል ። በዚሁ ቅሌት ምክንያት የቀድሞ የባየር ሙኒክ የእግር ኳስ ክለብ የፕሬዝዳንትን ሥልጣን የለቀቁት ኡሊ ኽነስ ከነዚህ አንዱ ናቸው ። የ62ዓመቱ ኽነስ የጀርመን ብሔራዊ የእግር ኳስ ቡድን ዋንጫ በወሰደበት እጎአ የ1974ቱ የዓለም ዋንጫ የተካፈሉ ተዋቂ የእግር ኳስ ተጫዋች ነበሩ ። ከ1970ዎቹ መጨረሻ አንስቶ እስካሁን የመሩትን የባየር ሙኒክን የእግር ኳስ ክለብ በማሳደግ የዓለማችን ምርጥ የእግር ኳስ ክለብ እንዲሆን በማድረግ በጀርመናውያን ዘንድ ልዩ ቦታ የሚሰጣቸውም ሰው ናቸው ። በእግር ኳሱ ባፈሩት ገንዘብ አንድ ግዙፍ የቋሊማ ማምረቻን ጨምሮ በሃብት ላይ ሃብት በመጨመር የልዩ ልዩ ንብረቶች ባለቤት ለመሆኑ የበቁት ኽነስ ገንዘባቸውን ግን ብቻቸውን አልበሉም ። ለልዩ ልዩ ማህበራዊ ጉዳዮች ገንዘብ በመስጠት ዝናቸው የናኘ ለጋሽም ነበሩ ። በብዙ አቅጣጫ አርአያ የነበሩት እኚህ የናጠጡ ባለፀጋ ገንዘባቸውን በሚስጢር በስዊስ ባንክ ማስቀመጣቸው ባለፈው ዓመት እንደተደረሰበት መንግሥት ገንዘባቸውን በውጭ ባንኮች ሸሽገው የገቢ ቀረጥ ላልከፈሉ ግለሰቦች ያሻሻለውን ህግ ተጠቅመው ራሳቸውን አጋልጠው ነበር ሆኖም ይህ ከጥፋተንኝት ነፃ አላደረጋቸውም።
